Omega Channel

Το **Omega Channel** είναι κυπριακός ιδιωτικός τηλεοπτικός σταθμός εθνικής (παγκύπριας) εμβέλειας, με έδρα τον Στρόβολο. Μεταδίδει ξένες σειρές, εκκλησιαστικές, παιδικές εκπομπές και δελτία ειδήσεων. Μεταδίδεται επίγεια ψηφιακά (ελεύθερα και συνδρομητικά) και διαδικτυακά σε όλη την Κύπρο.

## Ιστορία
Το Omega ξεκίνησε ως "Ο Λόγος" στις 25 Απριλίου 1992, αποτελεί τον πρώτο ιδιωτικό σταθμό στην Κύπρο και ανήκει στην Εκκλησία της Κύπρου. Διατηρούσε συνεργασία με τους ελληνικούς Mega της Τηλέτυπος Α.Ε., Star και τον τότε ΣΚΑΪ (νυν Alpha) μέχρι το 1999, όπου υπέγραψε συμφωνία διαχείρισης με την πρώτη εταιρεία και μετέπειτα διαβιβάστηκε με το διακριτικό σήμα του *Mega* στις 11 Οκτωβρίου.

Το κανάλι, στα πρώτα χρόνια λειτουργίας του, μετέδιδε αποκλειστικά ελληνικές παραγωγές, με εξαίρεση τα δελτία ειδήσεων.

Μέσω της συνεργασίας που είχε με το Mega συστάθηκε στις 5 Ιουνίου 2000 η "Τηλέτυπος Κύπρου ΛΤΔ" η οποία ανέλαβε την διαχείριση του Κυπριακού καναλιού μέχρι τις 11 Σεπτεμβρίου 2015 που χρεοκόπησε και την διαδέχτηκε η "Τηλέτυπος Υπηρεσίες ΛΤΔ" η οποία συστάθηκε επίσης από την (τότε) Ελληνική μητρική του Mega εφτά μήνες πριν.

Τον Σεπτέμβριο του 2015, η διαχείριση του καναλιού επανήλθε στην Εκκλησία της Κύπρου διατηρώντας το όνομα *MEGA* και ξεκινώντας εκ νέου συνεργασία και με το Star Channel.

Στις 18 Οκτωβρίου 2016, λόγω των οικονομικών προβλημάτων που υπήρχαν στην Τηλέτυπος και την αποφυγή πληρωμής για την χρήση ονόματος του Mega, το παγκύπριο κανάλι μετονομάστηκε μεταβατικά σε *MegaOne* με την ειδησεογραφική πύλη "Live News" να μετονομάζεται σε "TVOne News". Στις 4 Σεπτεμβρίου 2017 μετονομάστηκε σε *TVOne* και την επόμενη χρονιά (25 Οκτωβρίου) πήρε την σημερινή του ονομασία σε *Omega* με το "TVOne News" να μετατρέπεται στο "Omega Live".

## Συνεργασίες
Ως **MEGA Κύπρου** καθώς συνεργαζόταν από το 1999 με τον ομότιτλο και (τότε) αδελφό σταθμό μετέδωσε προγράμματα και του μητρικού Ελληνικού και δικά του, όπως οι σειρές "Το σίριαλ" (1996), "Τα Ψάρκα" (2000), "Γυμνοί Άγγελοι" (2010), "9 Μήνες" (2015) κ.ά. Ο ελληνικός σταθμός από το 2016 και έπειτα, λόγω των οικονομικών προβλημάτων που αντιμετώπιζε, είχε καταληφθεί από τους απλήρωτους εργαζόμενους του προβάλλοντας πρόγραμμα από το αρχείο του σε επανάληψη και έκλεισε στις 28 Οκτωβρίου 2018, για να επαναλειτουργήσει στις 17 Φεβρουαρίου 2020, υπό την ιδιοκτησία της Alter Ego Media. Σήμερα το Mega, έχει συνεργασία με τον Alpha Κύπρου που έχει κοινή έδρα με την διαχειρίστρια εταιρεία του Omega.

Επίσης συνεργάζεται από τις 20 Σεπτεμβρίου 2018 και με το Open TV το οποίο με την παλιά του ονομασία και ιδιοκτησία (Epsilon TV) συνεργαζόταν με τον Plus TV, ενώ πρωτύτερα είχε συνεργασία και με το Capital TV Λεμεσού, με αποτέλεσμα ορισμένες εκπομπές του προκατόχου, να προβάλλονται ταυτόχρονα και από τους δύο σταθμούς. Ωστόσο τα δύο παγκύπρια κανάλια (Omega και Plus) βρίσκονταν για ένα διάστημα, σε διαμάχη, σχετικά με την συνεργασία τους με το OPEN, όπου το Omega είχε μεταδώσει στην Κύπρο, και προγράμματα του, εκ των οποίων τις σειρές "Ο Πρίγκιπας της φωτιάς", "Ελεύθερη Σχέση", "Ου φονεύσεις", "Για πάντα παιδιά", "Το Κόκκινο Ποτάμι", αλλά και την εκπομπή "Για την Παρέα" του Νίκου Μουτσινά.

## Ιδιοκτησία
Στις 29 Ιανουαρίου 1991 ιδρύθηκε η Πληροφοριακή και Πολιτιστική Εταιρεία με την επωνυμία *Ο Λόγος* που λειτουργεί ως ετερόρρυθμος συνεταιρισμός με έδρα το μέγαρο της Ιεράς Αρχιεπισκοπής Κύπρου και η οποία μαζί με τον ιερό ναό Αγίου Ιωάννου του Θεολόγου, την ενορία του ιερού ναού Παναγίας Χρυσελεούσας στο Στρόβολο και την Τηλέτυπος Υπηρεσίες ΛΤΔ αποτελούν τους εταίρους-μετόχους της.

Ο συνεταιρισμός αυτός κατέχει μέχρι σήμερα ιδιοκτησιακά την συχνότητα, την άδεια και τις εγκαταστάσεις του καναλιού από το ξεκίνημά του ενώ μέχρι το 2018 είχε τη διαχείριση και εκμετάλλευσή του τις οποίες διαδέχτηκε η νεοσυσταθείσα την χρονιά εκείνη Omega Channel LTD με έδρα στα Λατσιά, στις ίδιες εγκαταστάσεις με τον Alpha Κύπρου.

## Ονομασίες του σταθμού
***25.04.1992** *μέχρι* **11.10.1999**: **Λόγος TV**
***11.10.1999** *μέχρι* **18.10.2016**: **Mega Channel Κύπρου**
***18.10.2016** *μέχρι* **04.09.2017**: **MegaOne**
***04.09.2017** *μέχρι* **25.10.2018**: **TVOne**
***25.10.2018** *μέχρι σήμερα*: **Omega Channel**

## Λογότυπα

## Παραπομπές


## Εξωτερικοί σύνδεσμοι
*Ωμέγα TV Κύπρου

Κατηγορία:Κυπριακοί τηλεοπτικοί σταθμοί
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2018